Κυπριακή Ολυμπιακή Επιτροπή

Η Κυπριακή Ολυμπιακή Επιτροπή (Κ.Ο.Ε.) (αγγλικά: Cyprus Olympic Committee - COC) είναι η διοικούσα Ολυμπιακή Επιτροπή της Κύπρου. Εδρεύει στη Λευκωσία. Ιδρύθηκε το 1974 και αναγνωρίστηκε ως επίσημο μέλος της Διεθνούς Ολυμπιακής Επιτροπής (IOC) το 1979.

Μέλη της επιτροπής είναι 31 αθλητικές ομοσπονδίες, οι οποίες εκλέγουν το Εκτελεστικό Συμβούλιο το οποίο αποτελείται από τον πρόεδρο και δώδεκα μέλη.

Η Κ.Ο.Ε. διοργάνωσε δύο φορές τους Αγώνες των Μικρών Κρατών της Ευρώπης, το 1989 και το 2009.

Αποστολές και Αγώνες
Η Κυπριακή Ολυμπιακή Επιτροπή είναι υπεύθυνη για τη διαφύλαξη και την εφαρμογή του Ολυμπισμού και των Ολυμπιακών ιδεωδών στην Κύπρο. Είναι επίσης υπεύθυνη για την υποστήριξη, την είσοδο και την επίβλεψη ομάδων για τους Ολυμπιακούς Αγώνες, τους Ευρωπαϊκούς Αγώνες, τους Αγώνες της Κοινοπολιτείας, τους Μεσογειακούς Αγώνες, τους Μεσογειακούς Αγώνες Παραλίας, τους Αγώνες των Μικρών Κρατών της Ευρώπης και άλλους αγώνες πολλαπλών αθλημάτων σε επίπεδο Νέων, όπως οι Ολυμπιακοί Αγώνες Νέων, το Θερινό και Χειμερινό Ευρωπαϊκό Ολυμπιακό Φεστιβάλ Νέων και οι Κοινοπολιτειακοί Αγώνες Νέων.

Ιστορία
Η Κυπριακή Ολυμπιακή Επιτροπή ιδρύθηκε στις 10 Ιουνίου 1974 και έγινε μέλος της Διεθνούς Ολυμπιακής Επιτροπής το 1979. Πριν από αυτό, οι Κύπριοι αθλητές συμμετείχαν σε διεθνείς διοργανώσεις εκπροσωπώντας την Ελλάδα. Μεταξύ των γνωστότερων Κυπρίων που έχουν εκπροσωπήσει την Ελλάδα είναι ο Ιωάννης Φραγκούδης (τριπλός Ολυμπιονίκης σκοποβολής στην Αθήνα 1896), ο Αριστείδης Κωνσταντινίδης (χρυσός Ολυμπιονίκης ποδηλασίας στην Αθήνα 1896), ο Σταύρος Τζιωρτζής (7ος στα 400 μέτρα μετ'εμποδίων στο Μόναχο 1972) και ο Λάκης Γεωργίου-Ψημολοφίτης (8ος στη σκοποβολή με πήλινους στόχους στο Μόναχο 1972).

Η πρώτη συμμετοχή της Κύπρου στους Ολυμπιακούς Αγώνες έγινε στους Χειμερινούς Αγώνες του 1980 στο Λέικ Πλάσιντ στις Ηνωμένες Πολιτείες, ενώ το ντεμπούτο της Κύπρου στους Θερινούς Ολυμπιακούς Αγώνες έγινε έξι μήνες αργότερα στη Μόσχα. Έκτοτε, η Κύπρος είναι παρούσα σε όλους τους Θερινούς και Χειμερινούς Ολυμπιακούς Αγώνες καθώς και σε άλλες πολυαθλητικές διοργανώσεις σε ηπειρωτικό και παγκόσμιο επίπεδο.

Στιγμές-ορόσημο
Το μεγαλύτερο επίτευγμα μέχρι τώρα για την Κύπρο στους Ολυμπιακούς Αγώνες συνέβη στο Λονδίνο το 2012, όταν ο ιστιοπλόος στην κατηγορία Λέιζερ, Παύλος Κοντίδης, κέρδισε το ασημένιο μετάλλιο, το οποίο είναι (από το 2017) το μοναδικό κυπριακό Ολυμπιακό μετάλλιο. Άλλες επιτυχίες για την Κύπρο σε Ολυμπιακό επίπεδο ήταν η 4η και 5η θέση από τον Αντώνη Νικολαΐδη και τον Γεώργιο Αχιλλέως αντίστοιχα στο αγώνισμα σκοποβολής με πήλινους στόχους στο Πεκίνο 2008, και η τοποθέτηση έξι αθλητών (Κυριάκος Ιωάννου, Παύλος Κοντίδης, Μίλαν Τράικοβιτς, Απόστολος Παρέλλης, Δημήτριος Χονδροκούκης και Μάριος Γεωργίου) στους τελικούς των Αγώνων του Ρίο 2016.

Η καλύτερη θέση της Κύπρου στους Αγώνες της Κοινοπολιτείας σημειώθηκε το 2010 στο Δελχί της Ινδίας, όταν η μεγαλόνησος ήταν 10η μεταξύ 75 εθνών στη βαθμολογία των μεταλλίων στους XIX Αγώνες της Κοινοπολιτείας.

Η Κ.Ο.Ε. φιλοξένησε δύο φορές τους Αγώνες των Μικρών Κρατών της Ευρώπης, σύμφωνα με την εκ περιτροπής φιλοξενία των χωρών που συμμετείχαν. Η Λευκωσία φιλοξένησε τους III Αγώνες το 1989 ενώ η διοργάνωση επέστρεψε στο νησί το 2009 για τους XIII Αγώνες με τη Λευκωσία και τη Λεμεσό να οργανώνουν τις εκδηλώσεις.

Κατάλογος προέδρων
Από το 1974, έξι άτομα έχουν διατελέσει Πρόεδροι της Κυπριακής Ολυμπιακής Επιτροπής. Η μεγαλύτερη θητεία ήταν αυτή του Κίκη Ν. Λαζαρίδη ο οποίος διετέλεσε πρόεδρος μεταξύ 1984 και 2008. Ο σημερινός πρόεδρος είναι ο Γεώργιος Χρυσοστόμου ο οποίος εξελέγη τον Οκτώβριο του 2020 για τον Ολυμπιακό Κύκλο 2020-2024.

Εκτελεστική Επιτροπή
Μετά τις προγραμματισμένες εκλογές για την τετραετία έως το 2024, τον Οκτώβριο του 2020, πρόεδρος εξελέγη ο Γεώργιος Χρυσοστόμου, αφού διετέλεσε αντιπρόεδρος την προηγούμενη τετραετία.

Ο κ. Γεώργιος Χρυσοστόμου διετέλεσε πρόεδρος της Κυπριακής Ομοσπονδίας Καλαθοσφαίρισης μεταξύ 2004-2014.

Η επιτροπή 2020-2024 της ΚΟΕΚ εκπροσωπείται από:
 Πρόεδρος: Γεώργιος Χρυσοστόμου
 Αντιπρόεδρος: Γιώτης Ιωαννίδης
 Γενικός Γραμματέας: Ανδρέας Γεωργίου
 Ταμίας: Αλέξανδρος Χριστοφόρου
 Μέλη: Ανδρέας Θεοφυλάκτου, Σώτος Τρικωμίτης, Παύλος Γεωργιάδης, Γεώργιος Αποστόλου, Δημήτρης Λεοντής, Γιώργος Παπαγεωργίου, Οδυσσέας Πατσαλίδης.

Παραπομπές

Εξωτερικοί σύνδεσμοι 
 Επίσημη ιστοσελίδα

Εθνικές Ολυμπιακές Επιτροπές
Αθλητισμός στην Κύπρο